«Սկոլկովո»-ի դպրոցի հաճախորդների հետ հարաբերությունների բաժնի ղեկավար Ալեքսանդր Կիմն ամփոփ ներկայացրեց դպրոցի, դրա ծրագրերի մասին. «Դեռեւս 2000-ականների սկզբին շատերը կարծում էին, որ Ռուսաստանում հնարավոր չէ բիզնես ծավալել այնպես, ինչպես դա արվում է Ռուսաստանի սահմաններից դուրս: Սակայն մենք մեր դպրոցի շնորհիվ ապացուցեցինք եւ շարունակում ենք ապացուցել հակառակը: Վայրը, որտեղ մարդն ապրում է, անխոս ազդում է նրա աշխարհայացքի վրա: Մենք մեր դպրոցը ստեղծել ենք զրոյից, այն տարածքի վրա, որը դատարկ էր, սակայն հիմա այդ տարածքում հաստատություն է, որը մարդկանց օգնում է զարգանալ, հիմնել սեփական բիզնեսն ու առաջ ընթանալ: Կային մարդիկ, ովքեր հավատում էին, որ մենք կիրականացնենք մեր առաջ դրած նախագիծը, եւ կային մարդիկ, ովքեր թերահավատորեն էին մոտենում: Մենք հյուրընկալում ենք տարբեր ոլորտի գործարարների, ինչպես նաեւ մեր նախկին շրջանավարտներին, ովքեր իրենց փորձով ու գիտելիքներով կիսվում են նոր ուսանողների հետ: Մենք ունենք գործընկերներ, որոնք մեծ աջակցություն են ցուցաբերում մեր դպրոցի զարգացման գործին՝ մշտապես լինելով մեր կողքին: Ծրագրերը շատ են, դրանք նախատեսված են տարբեր նախասիրություններ ունեցող մարդկանց համար։ Դա արդեն կախված է նրանից, թե ինչ բիզնես են ցանկանում մարդիկ սկսել եւ ինչ ուղղությամբ վարել»: